Alexej von Jawlensky

**Aleksejus fon Javlenskis** (, 1864 – 1941 m.) – XX a. pirmos pusės rusų tapytojas ekspresionistas, kūręs Vokietijoje.

## Biografija
Aleksejus fon Javlenskis gimė 1864 m. kovo 13 d. Toržoke, netoli Tverės Rusijoje. Jis buvo kilęs iš bajoriškos giminės ir sekė giminės tradicija tarnauti armijoje. Kai jam buvo 10 metų šeima persikėlė į Maskvą, kur A. fon Javlenskis mokėsi kadetų mokykloje, susidomėjo daile. Tarnavo imperijos gvardijoje, 1889 m. buvo perkeltas į Sankt Peterburgą ir metė karininko tarnybą dėl dailės. 1890−1896 m. mokėsi Sankt Peterburgo dailės akademijoje vadovaujamas I. Repino. 1896 m. kartu su dailininke Mariana fon Veriovkina persikėlė į Miuncheną, kur mokėsi slovėnų tapytojo Antono Ažbés mokykloje. Joje sutiko V. Kandinskį, buvo paveiktas jo ekspresionistinių kūrinių. 1903−1907 m. A. fon Javlenskis daugiausiai gyveno Prancūzijoje, kur susipažino su neoimpresionistiniais ir fovistiniais kūriniais, 1907 m. trumpai dirbo kartu su A. Matisu. Taip pat buvo paveiktas Van Gogo dailės, 1908 m. įsigijo vieną Van Gogo paveikslą. 1908−1909 m. A. fon Javlenskis dirbo kartu su V. Kandinskiu, G. Miunter ir M. fon Veriovkina Murnau vietovėje pietų Bavarijoje. 

A. fon Javlenskis daugiausiai kūrė portretus ir peizažus, jis reikšmingai paveikė kitus menininkus. 1909 m. kartu su V. Kandinskiu Miunchene įkūrė Naująją dailės asociaciją, kurią jie kartu paliko sekančiais metais ir įkūrė ekspresionistų grupę „Mėlynasis raitelis“. Pirmojo pasaulinio karo metus dailininkas praleido Šveicarijoje. Ilgainiui A. fon Javlenskio dailė tapo vis abstraktesne, jis labiau susitelkė ties portretine tapyba. Gerai žinomos jo paveikslų serijos „Mistinės galvos“ ir „Abstrakčios galvos“. 1922 m. jis vedė Hélène Nesnakomoff, apsistojo Visbadene. Pora dar iki vedybų susilaukė vienintelio sūnaus Andreaso (gimęs 1902 metais). 1924 m. A. fon Javlenskis, V. Kandinskis, L. Feiningeris ir P. Klė įkūrė draugiją „Mėlynasis ketvertas“ (*Der Blaue Vier*), kurios parodos įvyko JAV ir Europoje. Po 1930 m. A. fon Javlenskiui išsivystė artritas ir dėl ligos 1937 m. jis visiškai nutraukė tapytojo veiklą. Nacistinėje Vokietijoje po 1933 m. jo kūriniai buvo paskelbti „išsigimusiu menu“, dailininkas gyveno labai skurdžiai. 1938 m. jis pradėjo diktuoti savo gyvenimo memuarus (išleisti 1970 m.). Aleksejus fon Javlenskis mirė 1941 m. kovo 15 d. Visbadene. Didelė jo kūrinių kolekcija buvo padovanota Norton Simon muziejui Pasadenoje JAV. 2008 m. jo paveikslas „Schokko su plačia skrybėle užlenktas kraštais“ aukcione buvo parduotas už 18,6 mln. JAV dolerių.

## Darbų galerija

Vaizdas:Alexej von Jawlensky - Murnau.jpg| „Murnau peizažas“, 1910 m.
Vaizdas:Alexej von Jawlensky - Blumenstilleben.jpg| „Gėlių natiurmortas“, 1910 m.
Vaizdas:Alexej Jawlensky - Portrait of a Girl - Google Art Project.jpg| „Mergaitės portretas“, 1909 m.
Vaizdas:Alexei Jawlensky - Young Girl with a Flowered Hat, 1910 - Google Art Project.jpg| „Mergina su gėlėta skrybėle“, 1910 m.
Vaizdas:Alexej von Jawlensky - Neopolitan Girl.jpg| „Neapolietė mergina“, 1916 m.
Vaizdas:Alexej von Jawlensky - Variation mit Sonne.jpg| „Variacija su saule“, 1916 m.
Vaizdas:Alexej von Jawlensky - Mystischer Kopf in Blau.jpg| „Mistinė galva mėlynoje spalvoje“, 1918 m. 
Vaizdas:Alexej von Jawlensky - Heilandsgesicht, Der Tod II.jpg| „Abstrakčioji galva II“, 1919 m.


## Šaltiniai

* Grove Art Online © 2009 Oxford University Press
* Encyclopaedia Britannica
* Hermitage Amsterdam